บริษัทกลางฯยันมีสตางค์พร้อม
สำรองจ่ายค่ารักษาไร้ปัญหา 6เดือนฟันเบี้ยรับ1.9พันล้าน
14 ส.ค. 2555

สำรองจ่ายค่ารักษาไร้ปัญหา 6เดือนฟันเบี้ยรับ1.9พันล้าน
บริษัท กลางฯ เผยไร้ปัญหาสภาพคล่อง สำรองจ่ายค่ารักษาเบื้องต้นผู้ประสบภัย 200 ล้านบาทต่อปี 
นายนพดล สันติภากรณ์ กรรม การผู้จัดการ บริษัท กลางคุ้มครองผู้ประสบภัยจากรถ เปิดเผยว่า ภายใต้โครงการจ่ายค่ารักษาพยาบาลผู้ป่วยฉุกเฉินผ่านอีเคลม จะมีประชาชนมาใช้สิทธิจากกองทุนทดแทนผู้ประสบภัยจากรถเพิ่มมากขึ้น 10-20% หรือประมาณ 100-200 ล้านบาท บริษัท กลางฯ จะเป็นผู้สำรองจ่ายให้กับทางโรงพยาบาลก่อน แล้วรวบรวมเอกสารหลักฐานไปเรียกเก็บเงินจากกองทุนฯ อีกทอดหนึ่ง ส่วนรถที่มีประกันทางโรงพยาบาลจะเรียกเก็บตรงจากบริษัทประกันภัย
“บริษัท กลางฯ ไม่มีปัญหาเรื่องสภาพคล่อง เพราะพอเราจ่ายไปก็ไปเรียกเก็บจากกองทุนฯ เงินก็จะเข้ามา” นายพดล กล่าว
นายนพดล กล่าวว่า บริษัทจะมีโครงการมอบรางวัลแก่โรงพยาบาลที่มีการให้บริการดูแลรักษาผู้ประสบภัยเบื้องต้นที่ดี โดยใช้ชื่อว่า อี-เคลม อวอร์ด เพื่อเป็นขวัญกำลังใจให้กับโรงพยาบาล และเป็นแบบอย่างที่ดีในการให้บริการ
สำหรับค่ารักษาพยาบาลเบื้องต้นจากอุบัติเหตุรถจะได้รับจำนวน 1.5 หมื่นบาท ซึ่งหลังจากมีอี-เคลม ประชาชนที่ถูกคู่กรณีไม่มีประกันชน หรือชนแล้วหนี ไม่ต้องสำรองจ่ายเงินสดอีกต่อไป 
ขณะเดียวกันบริษัทได้รับการว่าจ้างจากบริษัทประกันภัย 10 แห่ง ให้ดำเนินการจ่ายค่าสินไหมทดแทนจากการประกันภัย พ.ร.บ. ทำให้ต่อวันมีการเรียกร้องผ่านระบบค่าสินไหมอัตโนมัติ หรืออี-เคลม กว่า 1,000 เคลม
“เรื่องบริหารจัดการสินไหมที่เรารับผิดชอบไม่มีปัญหา อยู่ภายใต้ความสามารถที่เราจัดการได้ ซึ่งปีนี้มีโรงพยาบาลที่เข้ามาเป็นคู่สัญญากับบริษัทเพิ่มขึ้นเป็น 1,541 แห่ง จากปีที่ผ่านมาอยู่ประมาณ 1,300 แห่ง” นายนพดล กล่าว
นายนพดล กล่าวว่า 6 เดือนแรกบริษัทมีเบี้ยประกันภัย พ.ร.บ.รถจักรยานยนต์ประมาณ 1,900 ล้านบาท เพิ่มขึ้น 5% เมื่อเทียบกับงวดเดียวกันของปีที่ผ่านมา ส่วนจำนวนกรมธรรม์เพิ่มขึ้นเช่นเดียวกัน ถือว่าเป็นไปตามเป้าหมายที่วางไว้ 
สำหรับปีนี้ตั้งเป้าที่จะทำการตลาดดึงดูดให้รถจักรยานยนต์เข้ามาทำประกันภาคบังคับ หรือ พ.ร.บ.ให้ได้ 13.5 ล้านคัน เพิ่มขึ้นประมาณ 1.2 ล้านคัน จากปีที่ผ่านมาซึ่งมีจำนวน 12.3 ล้านคัน
นอกจากจะขายประกัน พ.ร.บ.รถจักรยานยนต์แล้ว บริษัทยังให้บริการจ่ายค่าสินไหมทดแทนจากประกัน พ.ร.บ.จากบริษัทประกันภัยอื่นๆ ด้วย โดยปัจจุบันบริษัทดูแลรถที่มีประกันภัย พ.ร.บ.ทั้งหมด 60-70% จากทั่วประเทศ หรือประมาณ 22 ล้านคัน